ຖວທ ເຊື່ອມຊຶມເອກະສານສໍາຄັນ ຂອງພັກ ແລະຂອງຊາດ
ຂ່າວ : ສັນຍາ
ພະແນກຖະແຫຼງຂ່າວ, ວັດທະນະທໍາ ແລະທ່ອງ ທ່ຽວ (ຖວທ) ແຂວງເຊກອງ ໄດ້ຈັດປາຖະກະ ຖາ ເຊື່ອມຊຶມເອກະສານສຳຄັນຂອງພັກ ແລະ ຂອງຊາດຄື: ປາຖະກະຖາວັນການທູດລາວຄົບ ຮອບ 74 ປີ; ວັນສ້າງຕັ້ງສະຫະພັນນັກຮົບເກົ່າ ແຫ່ງຊາດລາວຄົບຮອບ 17 ປີ, ວັນຊາດ ສສ ຫວຽດນາມຄົບຮອບ 74 ປີ ແລະວັນຄູແຫ່ງ ຊາດຄົບຮອບ 25 ປີ, ຂຶ້ນໃນວັນທີ 13 ພະຈິກ 2019 ທີ່ ຖວທ ໂດຍມີສະຫາຍ ບຸນທົງ ຖິ່ນ ດອນໂຂງ ຮອງເລຂາຄະນະພັກຮາກຖານ, ຮອງ ຫົວໜ້າພະແນກ ຖວທ ແຂວງ; ບັນດາສະຫາຍ ຄະນະພັກຮາກຖານ-ຄະນະ ໜ່ວຍພັກ, ຄະນະ ພະແນກ ແລະພະນັກງານວິຊາການພາຍໃນເຂົ້າ ຮ່ວມຮັບຟັງ.
ໃນການປາຖະກະຖາຄັ້ງນີ້, ທ່ານ ຈັນໄທ ຄໍາມະນີວົງ ຮອງຫົວໜ້າພະແນກ ຖວທ ແຂວງໄດ້ຍົກໃຫ້ເຫັນເຖິງປະຫວັດ ຄວາມເປັນມາຂອງວັນການທູດລາວ, ການເຕີບໃຫຍ່ຂະຫຍາຍຕົວຂອງການທູດລາວ ແລະຜົນສໍາເລັດອັນໃຫຍ່ຫຼວງ ຂອງວຽກງານການຕ່າງປະເທດ ແລະການທູດຂອງພັກ ແລະລັດ ທີ່ຍາດມາໄດ້ນັ້ນ ແມ່ນຍ້ອນແນວທາງອັນຖືກຕ້ອງສອດ ຄ່ອງຂອງພັກເຮົາ ໂດຍການປະຕິບັດນະໂຍບາຍການຕ່າງປະເທດ“ສັນຕິພາບ, ເອກະລາດ, ມິດຕະພາບ ແລະການຮ່ວມມື ແບບສະເໝີຕົ້ນສະເໝີປາຍ ”, ບົນພື້ນຖານບັນດາຫຼັກການ, ເຄົາລົບເອກະລາດ, ອະທິປະໄຕຂອງກັນ, ບໍ່ແຊກແຊງ ເຂົ້າວຽກງານພາຍໃນຂອງກັນ, ສະເໝີພາບ ແລະຕ່າງຝ່າຍຕ່າງມີຜົນປະໂຫຍດ ຊຶ່ງເຫັນໄດ້ຈາກຖານະບົດບາດໃນເວທີພາກ ພື້ນ ແລະສາກົນຂອງ ສປປ ລາວ ທີ່ນັບມື້ນັບພົ້ນເດັ່ນຂຶ້ນ ທັງໃນຂອບສອງຝ່າຍ ແລະຫຼາຍຝ່າຍ, ມີເພື່ອນມິດສະຫາຍ ນັບມື້ນັບກວ້າງຂວາງຂຶ້ນ, ມີນັກລົງທຶນຈາກຫຼາຍປະເທດມີຄວາມສົນໃຈມາລົງທຶນໃນລາວນັບມື້ນັບຫຼາຍຂຶ້ນ ແລະບັນ ດານັກທ່ອງທ່ຽວຕ່າງປະເທດທີ່ເຂົ້າມາ ສປປ ລາວ ກໍມີຈໍານວນເພີ່ມຂຶ້ນໃນແຕ່ລະປີ.
ປັດຈຸບັນ ສປປ ລາວ ມີການພົວພັນການທູດທັງໝົດກັບ 143 ປະເທດ, ມີການພົວພັນກັບພັກການເມືອງ ເກືອບ 140 ໃນທົ່ວໂລກ, ມີສໍານັກງານຕາງໜ້າການທູດຢູ່ຕ່າງປະເທດທັງໝົດ 41 ແຫ່ງ, ປະກອບມີ: ສະຖານເອກອັກ ຄະລັດຖະທູດ 27 ແຫ່ງ, ສໍານັກງານຜູ້ຕາງໜ້າຖາວອນລາວ 3 ແຫ່ງ, ກົງສຸນໃຫຍ່ແຫ່ງ ສປປ ລາວ 10 ແຫ່ງ, ຫ້ອງການ ຜູ້ຕາງໜ້າກົງສຸນໃຫຍ່ 1 ແຫ່ງ, ກົງສຸນກິດຕິມະສັກມີທັງໝົດ 12 ປະເທດ, ກົງສຸນກິດຕິມະສັກຕ່າງປະເທດຢູ່ລາວ ມີ 18 ປະເທດ, ສປປ ລາວ ໄດ້ເຂົ້າເປັນສະມາຊິກຂອງກຸ່ມອົງການຈັດຕັ້ງໃນພາກພື້ນ ແລະສາກົນຫຼາຍກວ່າ 130 ອົງການ.
ນອກຈາກນັ້ນ, ຍັງໄດ້ເຂົ້າຮ່ວມກຸ່ມຕ່າງໆອີກລວມທັງກຸ່ມ 77 ແລະຈີນ (Group of 77 and China), ຂະ ບວນການບໍ່ຮ່ວມກຸ່ມ (NAM=Non-Aligned Movement) ກຸ່ມປະເທດດ້ອຍພັດທະນາ (Least Developed Countries–LDCs), ກຸ່ມປະເທດກຳລັງພັດທະນາ ທີ່ບໍ່ມີຊາຍແດນຕິດທະເລ (Landlocked developing countries–LLDCs) ແລະ ສປປ ລາວ ຍັງໄດ້ມີອົງການຈັດຕັ້ງທີ່ບໍ່ສັງກັດລັດຖະບານທີ່ໄດ້ລົງທະບຽນເຄື່ອນໄຫວຢູ່ ສປປ ລາວ ຈໍານວນ 170 ອົງການ.
ພ້ອມດຽວກັນນັ້ນສະຫາຍໃນຄະນະພັກຮາກຖານຍັງໄດ້ຜັດປ່ຽນກັນຂຶ້ນບັນຍາຍເອກະສານມູນເຊື້ອວັນສໍາຄັນຕ່າງໆຄື: ວັນຄູແຫ່ງຊາດຄົບຮອບ 25 ປີ (7 ຕຸລາ 1994-7 ຕຸລາ 2019); ວັນສ້າງຕັ້ງສະຫະພັນນັກຮົບເກົ່າແຫ່ງຊາດລາວຄົບຮອບ 17 ປີ (9 ກັນຍາ 2002-9 ກັນຍາ 2019) ແລະວັນຊາດ ສສ ຫວຽດນາມຄົບຮອບ 74 ປີ (2 ກັນຍາ 1945-2 ກັນຍາ 2019).
ການຈັດຕັ້ງເຜີຍແຜ່, ເຊື່ອມຊຶມບັນດາເອກະສານສໍາຄັນດັ່ງກ່າວ ໄດ້ເປັນໂອກາດທີ່ດີໃຫ້ແກ່ພະນັກງານພາຍໃນພະແນກ ຖວທ ແຂວງ ເຫັນໄດ້ມູນເຊື້ອອັນດີງາມຂອງປະຊາຊົນລາວໃນການຕໍ່ສູ້ຍາດເອົາເອກະລາດແຫ່ງຊາດ, ພາຍໃຕ້ການນໍາພາ ອັນຖືກຕ້ອງຂອງພັກປະຊາຊົນປະຕິວັດລາວ, ສ້າງໃຫ້ພະນັກງານເຫັນໄດ້ຄວາມຮັບຜິດຊອບໃນການສືບຕໍ່ພາລະກິດປົກປັກ ຮັກສາ ແລະສ້າງສາປະເທດຊາດໃນປັດຈຸບັນ.